กรีซยืนยันธนาคารทุกแห่งจะเปิดทำการ 20 ก.ค.นี้ หลัง ECB เพิ่มวงเงินฉุกเฉิน
กรีซยืนยันธนาคารทุกแห่งจะเปิดทำการ 20 ก.ค.นี้ หลัง ECB เพิ่มวงเงินฉุกเฉิน
17 ก.ค. 2558

นายดิมิทริส มาร์ดาส รมช.คลังของกรีซเปิดเผยกับสถานีโทรทัศน์ ERT ของกรีซว่า ธนาคารทุกแห่งในกรีซจะกลับมาเปิดทำการในจันทร์วันที่ 20 ก.ค.นี้
“ธนาคารทุกแห่งจะกลับมาเปิดทำการ และประชาชนจะสามารถทำธุรกรรมได้มากขึ้น” นายมาร์ดาสกล่าว
รมช.คลังกรีซกล่าวว่า ธุรกิจต่างๆ จะได้รับความสะดวกในเรื่องการจ่ายเช็ค “แต่การจำกัดให้ประชาชนถอนเงินได้ 60 ยูโรต่อวัน ยังไม่มีการเปลี่ยนแปลง”
นายมาร์ดาสยังกล่าวด้วยว่า ชาวกรีซไม่ต้องต่อแถวหน้าตู้เอทีเอ็มทุกวันเพื่อถอนเงิน 60 ยูโรอีกต่อไป และจะสามารถ “ยกยอด” จำนวนเงินที่ต้องการถอนไปในวันถัดไปได้ ยกตัวอย่างเช่น ผู้ที่ไม่ได้ถอนเงินเลยในหนึ่งวัน ก็จะสามารถถอนเงินได้ 120 ยูโรในวันต่อไป
แถลงการณ์ดังกล่าวได้รับการเปิดเผย หลังจากที่ธนาคารกลางยุโรป (ECB) แถลงเมื่อช่วงค่ำวานนี้ตามเวลาไทยว่า ECB ได้เพิ่มวงเงินกู้ฉุกเฉินให้แก่ธนาคารกรีซอีก 900 ล้านยูโร (989 ล้านดอลลาร์) เป็นเวลา 1 สัปดาห์ หลังจากที่คงวงเงินดังกล่าวมาเป็นเวลา 3 สัปดาห์
สัญญาด้านบวก ECB มีขึ้นหลังจากที่กรีซและกลุ่มเจ้าหนี้ยูโรโซนบรรลุข้อตกลงเพื่อปูททางให้กรีซสามารถรับความช่วยเหลือด้านการเงินรอบที่ 3 เพื่อพยุงเศรษฐกิจกรีซและช่วยให้กรีซอยู่ในยูโรโซนต่อไป
ทั้งนี้ ผู้เชี่ยวชาญด้านการเงินคาดว่า รัฐบาลกรีซจะยังไม่ยกเลิกการควบคุมเงินทุนในเร็วๆ นี้ เพื่อป้องกันประชาชนแห่ถอนเงิน ซึ่งจะส่งผลให้ระบบธนาคารล้ม สำนักข่าวซินหัวรายงาน
 
อินโฟเควสท์ แปลและเรียบเรียง